2.7.2009

Jorma Heikkilä

Kirjoittaja on riihimäkeläinen diplomi-insinööri ja kaupunginvaltuutettu (kok).

**Suomen ulkopolitiikassa on linjausten aika**

Eduskunnan puhemies Sauli Niinistö (kok) on taas pohtinut ansiokkaasti Suomen ulko- ja turvallisuuspolitiikkaa (Helsingin Sanomat 12.6.2009).

Helsingin Sanomien juttu oli otsikoitu niin, että Niinistön mielestä eurooppalaisen tien päässä Suomea odottaa jäsenyys Natossa. Puhemies esitti kysymyksen, jos EU olisikin kollektiivina Naton jäsen? Mitä Suomi tekisi siinä tilanteessa? Eroaisiko Suomi?

Niinistön pohdiskelut ovat taas niin raikkaita ja hedelmällisiä. Hänen mielestä Suomi ei voi lähestyä Natoa loputtomiin hiljaisilla sopimuksilla. Suomen suoraan Nato-hakemukseen puhemies suhtautuu ”aika lailla epäluuloisesti”; hän ei pidä sitä hyvänä ratkaisuna.

Eu-vaalit pidettiin kesäkuun alussa. Eduskuntapuolueiden eurovaaliohjelmista oli luettavissa huomattavia eroja eri puolueiden kesken koskien Suomen ulko- ja turvallisuuspoliittisia linjauksia (otteita ohjelmista, Helsingin Sanomat 23.5.2009).

Kokoomuksen mielestä EU ja Nato takaavat yhdessä Euroopan turvallisuuden, Lissabonin sopimuksen turvatakuu sitoo Suomeakin.

Sen sijaan keskustapuolueen mielestä puolustuspolitiikkaa ei saa sitoa Natoon.

Voidaan väittää, että nykyhallituksen kahden pääpuolueen Kokoomuksen ja Keskustan ulkopoliittiset kannat ovat kovastikin erilaiset.

Toisaalta on ollut havaittavissa, että ulkoministeri Alexander Stubb (kok) ja ulkomaankauppa- ja kehitysministeri Paavo Väyrynen (kesk) ovat viime aikoina antaneet kovin erilaisia lausuntoja Suomen ulko- ja turvallisuuspolitiikasta.

Mitä tekee Ruotsi? Hiljattain Ruotsin eduskunta päätti, että maa luopuu yleisestä asevelvollisuudesta. Vihjattiin Ruotsin olevan tiellä kohti Natoa.

Summa summarum; mitä tästä on pääteltävissä? Mielestäni elämme ratkaisevia aikoja Suomen linjausten osalta. Eduskuntavaalit ovat reilun vuoden päästä ja presidentinvaalit kahden. Mielestäni Niinistön mainitsema eurooppalainen tie on Suomen tie.